Trias Capitolina
Notio Trias Capitolina significat triadem deorum Romanorum Iovis, Iunonis et Minervae. Sanctuarium huius triadis Capitolium vocatur. In tali templo erant tres cellae, quarum una cuique numini attributa signoque eius ornata erat. Aedes Triadis Capitolinae sive Capitolia pluribus in urbibus Imperii Romani inveniuntur. Capitolium maximi momenti in monte Capitolio Romae erat. Ante Triadem Capitolinam sic dicta "Trias archaica" sive "Trias praecapitolina", ut Georgius Wissowa coniecit, culta est, ad quam Iuppiter, Mars et Quirinus pertinuissent. Georgius Dumézil Triadem archaicam a religione Indoeuropaea repetere multis litteris demonstrare studuit. Cum cultus Triadis Capitolinae a sacerdotibus patriciis perageretur, erat etiam sic dicta "Trias Aventina", quae ex Cerere, Libero patre et Libera constabat cuiusque cultui plebei praefuerunt.